AP ปีนีลุ้นยอด Presales สูงสุดเป็นประวัติการณ์แนะซื้อเป้า 8.9 บ.
AP ปีนีลุ้นยอด Presales สูงสุดเป็นประวัติการณ์แนะซื้อเป้า 8.9 บ.
4 ส.ค. 2560

บล.เมย์แบงก์ กิมเอ็ง ระบุในบทวิเคราะห์วันนี้(4 ส.ค.) ว่า บริษัท เอพี (ไทยแลนด์) จำกัด (มหาชน) หรือ AP คาดรายได้ของ ไตรมาส2/60 ที่ 4,828 ล้านบาท (+9% เทียบช่วงเดียวกันของปีก่อน และ +14.9% เทียบไตรมาสก่อนหน้า) และคาดสัดส่วน GP ที่ 34% ใกล้เคียง เทียบช่วงเดียวกันของปีก่อน ดีขึ้นเล็กน้อยเทียบไตรมาสก่อนหน้าค่าใช้จ่ายอื่นๆ ค่อนข้างทรงตัว และ AP มีการบันทึกกำไรจากเงินลงทุนใน JV ที่ประมาณ 60 ล้านบาท
ดังนั้นคาดกำไรสุทธิของไตรมาส 2/60 ที่ 635 ล้านบาท (+20.7% เทียบช่วงเดียวกันของปีก่อน และ +15.7% เทียบไตรมาสก่อนหน้า) โดยคาดว่าครึ่งแรกปีนี้จะมีรายได้ 9,028 ล้านบาท (+5% เทียบช่วงเดียวกันของปีก่อน) และกำไรสุทธิเท่ากับ 1,183 ล้านบาท (+20.6% เทียบช่วงเดียวกันของปีก่อน) จาก Backlog ที่มีในมือคาดว่า AP จะมีผลประกอบการสูงที่สุดในไตรมาส 4/60 นี้
โดยคงประมาณการรายได้ที่ 22,210 ล้านบาท (+9.7% เทียบช่วงเดียวกันของปีก่อน) และกำไรสุทธิเติบโต 18.7% เทียบช่วงเดียวกันของปีก่อน เท่ากับ 3,193 ล้านบาท  หลังจากเปิดโครงการใหม่ช่วงปลายเดือน ก.ค. คือ Life One Wireless มูลค่า 7,500 ล้านบาท (เพิ่มจากแผนเดิมที่ 6,400 ล้านบาท) และได้แรงตอบรับที่ดีโดยมียอดจอง 80% ทำให้ AP สามารถมียอด Presales สะสม 7M60 เท่ากับ 23,200 ล้านบาทคิดเป็น 89% ของเป้าที่ 26,000 ล้านบาท (+16% เทียบช่วงเดียวกันของปีก่อน)
โดยในช่วงที่เหลือของปีมีโครงการรอเปิดเพิ่ม 17 โครงการมูลค่า 19,750 ล้านบาทซึ่งโครงการที่เด่นที่สุดคือ Life อโศก-พระราม 9 มูลค่าโครงการ 9,000 ล้านบาท ซึ่งหาก AP สามารถทำ Presales ได้มากกว่า 28,200 ล้านบาทจะทำให้เป็นยอด Presales ที่มากสุดเป็นประวัติการณ์
คงคำแนะนำ Trading Buy สำหรับ AP ประเมินมูลค่า 12 เดือนด้วยวิธี PER ที่ 8.3 เท่าหรือเท่ากับเฉลี่ยย้อนหลัง 7 ปีได้ราคาเป้าหมายเท่ากับ 8.90 บาท/หุ้น มีประเด็นบวก Catalyst ระยะสั้นคือการเปิดโครงการคอนโดมิเนียมขนาดใหญ่ที่คาดว่าจะได้รับการตอบรับดี และคาดว่าแนวโน้มผลประกอบการจะดีที่สุดในไตรมาส 4/60 ของปีนี้